b"\n_START_ARTICLE_\nServik\n_START_SECTION_\nAjalugu\n_START_PARAGRAPH_\nPraegu maailmas \xc3\xbcks suurimaid serviku tootjaid Hiina hakkas servikuid tehislikult kasvatama 600\xe2\x80\x93700 aastat tagasi. Ameerika \xc3\x9chendriikides on servikuid t\xc3\xb6\xc3\xb6stuslikult kultiveeritud enam kui 20 aastat, tehislikult kasvatati neid esmakordselt 1900. aastal. Esimest korda dokumenteeriti servikute kultiveerimine 1935. aastal Minnesota \xc3\xbclikoolis, kus F. Kaufert t\xc3\xb6\xc3\xb6tas v\xc3\xa4lja uued meetodid, et kasvatada servikuid metsak\xc3\xb5dul. Kaufert arvas, et oli kultiveerinud Pleurotus corticatus'e (praegu paremini tuntud kui Pleurotus dryinus). Paljud teadlased aga kahtlesid selles, arvates, et tegu oli hoopis samasse perekonda kuuluva Pleurotus eryngi\xe2\x80\x99ga. Kindlalt sai vaid v\xc3\xa4ita, et tehislikult oli kasvatatud servikute perekonda kuuluv liik.\n_START_SECTION_\nNimi\n_START_PARAGRAPH_\nPleurotus t\xc3\xa4hendab kreeka keeles v\xc3\xa4lisk\xc3\xb5rva [\xcf\x80\xce\xbb\xce\xb5\xcf\x85\xcf\x81\xce\xae (pleur\xc4\x93) + \xce\xbf\xe1\xbd\x96\xcf\x82 (ous), genitiiv \xe1\xbd\xa0\xcf\x84\xcf\x8c\xcf\x82 (\xc5\x8dtos)]._NEWLINE_Kreekakeelne nimi viitab seeneperekonna \xc3\xbcldisele v\xc3\xa4ljan\xc3\xa4gemisele. Servikute k\xc3\xbcbar on tavaliselt karbikujuline ning jalg k\xc3\xbclgmise asetusega. Servikuid v\xc3\xb5idakse kutsuda veel austriteks ja merik\xc3\xb5rvadeks, viidates nende v\xc3\xa4limusele ning maitsele. M\xc3\xb5nedes riikides kutsutakse servikuid puuseenteks, tulenevalt nende eluviisist, kuna seened kasvavad puule kinnitunult._NEWLINE_N\xc3\xa4iteks Saksamaal nimetatakse austerservikut teokarbiseeneks, sest see meenutab kujult teokarpe.\n_START_SECTION_\nV\xc3\xa4limus ja ehitus\n_START_PARAGRAPH_\nServikute viljakehad on v\xc3\xa4rvuselt valkjad (n\xc3\xa4iteks Pleurotus dryinus) kuni sinakad (n\xc3\xa4iteks Pleurotus ostreatus). Seenek\xc3\xbcbar on tavaliselt suur (l\xc3\xa4bim\xc3\xb5\xc3\xb5t kuni 15 cm) ja lihakas. Seenek\xc3\xbcbarad v\xc3\xb5ivad kasvada ilma jalata \xc3\xbcksteise k\xc3\xbclge kinnitunult, enamasti kobaratena lehtpuude k\xc3\xa4ndudel v\xc3\xb5i t\xc3\xbcvedel. Kui seentel on jalg olemas, on see l\xc3\xbchikest kasvu, t\xc3\xbcse (l\xc3\xa4bim\xc3\xb5\xc3\xb5t 3\xe2\x80\x935 cm) ja pigem k\xc3\xbclgmise kui ekstsentrilise asetusega. Eoslehed on heledates toonides ja katavad osaliselt ka seenejalga (laskuvad k\xc3\xbcbaralt jalale). Seeneliha on hele ja sitke. Loor on m\xc3\xb5nedel liikidel olemas. Eospulber on servikutel valge, kreemjas v\xc3\xb5i lillakashalli v\xc3\xa4rvusega. Seene eosed on siledad ja pikenenud, tihti nimetatakse neid silinderjateks. Servikutel on heilots\xc3\xbcstiidid, need on lehikseentel eoslehe servades v\xc3\xb5i torukeste otstes paiknevad seeneniitide tipmised steriilsed rakud. Terminit pleurotoid kasutatakse kirjeldamaks seeni, kellel on sarnane haabitus nagu servikute perekonnal.H\xc3\xbc\xc3\xbcfid on pannaldega. Pandlad on sillakesed seeneniitidel, mis on tekkinud sugulise paljunemise tagaj\xc3\xa4rjel rakuvaheseinte kohal. Enamiku liikide seeneniidistiku s\xc3\xbcsteem on monomiitne ehk \xc3\xbchet\xc3\xbc\xc3\xbcbiline, koosnedes ainult generatiivh\xc3\xbc\xc3\xbcfidest, mis annavad seenele pehme konsistentsi. Serviku liigi Pleurotus dryinus\xe2\x80\x99e seeneniidistiku s\xc3\xbcsteem v\xc3\xb5ib olla kahet\xc3\xbc\xc3\xbcbiline ehk dimiitne. See t\xc3\xa4hendab, et seeneniitide s\xc3\xbcsteem koosneb lisaks generatiivh\xc3\xbc\xc3\xbcfidele ka skeletth\xc3\xbc\xc3\xbcfidest. Skeletth\xc3\xbc\xc3\xbcf annab Pleurotus dryinus'ele tugevama struktuuri nagu torikseentel.\n_START_SECTION_\nLevila ja eluviis\n_START_PARAGRAPH_\nServikuid on levinud metsades nii troopilises kui ka parasv\xc3\xb6\xc3\xb6tme kliimas \xc3\xbcle kogu maailma. Kuigi austerservik (Pleurotus ostreatus) ei kasva P\xc3\xb5hja-Ameerika loodeosas, on sealses piirkonnas see laialt levinud liik asendunud teiste servikuliikidega, nt Pleurotus pulmonarius ja Pleurotus populinus. Servikud on saprotroofid ehk nad elavad ja toituvad surnud orgaanilisest ainest. Enamik servikuliike tekitavad lehtpuudel m\xc3\xa4danikku, m\xc3\xb5ned lagundavad ka okaspuid._NEWLINE_Kui seeneens\xc3\xbc\xc3\xbcmid lagundavad tselluloosi, hemitselluloosi ja ligniini k\xc3\xb5iki \xc3\xbchtemoodi, siis tekib korrosioonm\xc3\xa4danik. Kui aga ligniini lagundatakse pisut kiiremini, tekib selektiivne m\xc3\xa4danik. On olemas ka kolmas valgem\xc3\xa4daniku teisend, s\xc3\xb5elm\xc3\xa4danik, millega tekivad m\xc3\xa4daneva puidu sisse v\xc3\xa4ikesed valged laigud. Valgem\xc3\xa4danik tekib kiiresti, sellegipoolest v\xc3\xb5ivad nakatunud puud kaua tugevana p\xc3\xbcsida, l\xc3\xb5puks aga siiski muutuvad pehmeks ja kiuliseks massiks. Valgem\xc3\xa4danik on valge kuni helepruun, v\xc3\xa4rvus s\xc3\xb5ltub seene liigist, mis puitu lagundab. Serviku perekonna liigid on v\xc3\xa4ga erinevate eluviisidega. Pleurotus eryngii elab s\xc3\xbcmbioosis rohttaimedega ja Pleurotus tuber-reginum toodab tugevnenud seeneniidistikuga massi, mis sisaldab toitaineid ja asub maa all. Servikuid, mis on v\xc3\xb5imelised \xc3\xbcmarusse liikumatuks muutma, kutsutakse nematofaagideks.\n_START_SECTION_\nTaksonoomia\n_START_PARAGRAPH_\nServiku perekonna liikide klassifitseerimine on keeruline suurte fenot\xc3\xbc\xc3\xbcbiliste erinevuste, laia leviku, pidevalt j\xc3\xa4tkuva evolutsiooni, uute liikide kattumise ja tekkimise t\xc3\xb5ttu. Sellep\xc3\xa4rast on raske ka hinnata, kui palju servikuliike maailmas eksisteerib. N\xc3\xa4iteks algselt liigitati austerservik \xc5\xa1ampinjoni perekonna alla (Agaricus ostreatus Jacq. 1774). Paul Kummer defineeris esimest korda serviku perekonna 1871. aastal \xe2\x80\x93 p\xc3\xa4rast seda on perekonna liigilist koosseisu kitsendatud ja osa liike on t\xc3\xb5stetud teistesse perekondadesse: Favolaschia, Hohenbuehelia, Lentinus, Marasmiellus, Omphalotus, Panellus, Pleurocybella ja Resupinatus. Rolf Singer tegi 1986. aastal uue taksonoomia, toetudes seente morfoloogiale.\n_START_SECTION_\nF\xc3\xbclogeneetika\n_START_PARAGRAPH_\nFenot\xc3\xbc\xc3\xbcbilistest erinevustest tihti ei piisa, et kindlaks teha, mis serviku liigiga tegemist on. Sellep\xc3\xa4rast on kasutusele v\xc3\xb5etud molekulaarne f\xc3\xbclogeneetika, et paika panna perekonnasiseste gruppide omavahelised geneetilised ja evolutsioonilised suhted ning piiritleda kindlaid klaade. On t\xc3\xb5estatud, et Pleurotus koos l\xc3\xa4hedase perekonna Hohenbuehelia\xe2\x80\x99ga on monof\xc3\xbcleetilised. Gruppidevahelisi eluj\xc3\xb5ulisuse ristamise teste on kasutatud, et edaspidi eristada, missugused grupid v\xc3\xa4\xc3\xa4rivad eraldi liigiks olemist, missugused aga v\xc3\xb5iksid olla alamliigid, samasse liiki kuuluvad ehk s\xc3\xbcnon\xc3\xbc\xc3\xbcmsed v\xc3\xb5i varieteedid. Kui kaks Pleurotuse perekonna seener\xc3\xbchma on selgesti morfoloogiliselt eristuvad, kuid v\xc3\xb5imelised ristuma ja tootma paljunemisv\xc3\xb5imelisi j\xc3\xa4rglasi, kuuluvad nad \xc3\xbchte liiki. Neid reproduktiivselt eraldiseisvaid gruppe nimetatakse intersteriilseteks gruppideks ning hakatud defineerima kui Plerotuse perekonna liike.\n_START_SECTION_\nServikute kasutamine\n_START_PARAGRAPH_\nServikuid on kasutatud reostusainete, n\xc3\xa4iteks nafta ja pol\xc3\xbcts\xc3\xbckliliste aromaatsete s\xc3\xbcsivesinike, degradeerimiseks. Biopuhastuses saab servikuid kasutada nende omaduse t\xc3\xb5ttu tekitada valgem\xc3\xa4danikku. Austerservik on Jaapani, Korea ja Hiina kokakunstis delikatess-seen. Seenest tehakse kastmeid, praetakse, serveeritakse omas mahlas v\xc3\xb5i tehakse t\xc3\xa4idisega seeni. Aasia k\xc3\xb6\xc3\xb6gis tehakse austerservikust vorsti. Seene maitse on mahe ja meenutab kirjelduste kohaselt aniisi. Austerservik on v\xc3\xa4rskelt parim s\xc3\xb6\xc3\xb6giseen. Tegemist on k\xc3\xbcll v\xc3\xa4ga hinnatud s\xc3\xb6\xc3\xb6giseenega, aga austerservik sisaldab v\xc3\xa4ikest kogust arabitooli, mis v\xc3\xb5ib p\xc3\xb5hjustada osadel inimestel seedeh\xc3\xa4ireid._NEWLINE_Meditsiinilised uuringud on t\xc3\xb5estanud, et austerserviku tarbimine alandab kolesteroolitaset, sest need seened sisaldavad lovastatiini (2,8% kuivmassist)."